Iskujen määrä

Tarkasteltaessa iskujen määrän kehitystä 70-luvulta nykypäivään voidaan sanoa, että maailmanlaajuisesti nyt eletään terrorismin kulta-aikaa. Viime vuosikymmenen lopulla iskujen määrä lähti räjähdysmäiseen kasvuun, mutta kasvu rajoittuu muutamaan maahan Lähi-idässä, Etelä-Aasiassa ja Saharan eteläpuolisessa Afrikassa. Erityisesti esiin nousevat Irak, Syyria ja Afganistan.

– Terrorismi on aina sidoksissa väkivaltaisiin konflikteihin ja viime vuosina juuri näillä alueilla on käyty väkivaltaisia konflikteja, Malkki sanoo.

Vielä 70-luvulla Euroopassa tehtiin enemmän iskuja kuin missään muualla, ja ne liittyivät usein nationalistis-separatistisiin konflikteihin esimerkiksi Baskimaassa tai Pohjois-Irlannissa. Pelkästään Länsi-Euroopassa tehtiin usein yli 500 iskua vuodessa, kun nykyään määrä on selvästi pienempi. Malkin mukaan ihmisille on Isis-järjestön tekemien spektaakkelinomaisten ja paljon mediahuomiota saamien iskujen kautta syntynyt kuva siitä, että Eurooppa on nyt terrorismin keskiössä.

– Eurooppa on terrorismin sivunäyttämö, kun se vielä 70-luvulla oli maailmanlaajuisestikin terrorismin päänäyttämö, hän toteaa.

Huomioitavaa on Malkin mukaan kuitenkin se, että tätä terrorismitietokantaa koottiin ennen tietoverkkojen aikaa pääasiassa länsimaisten tietotoimistojen ja sanomalehtien kautta, eivätkä pienemmät iskut länsimaiden ulkopuolella aina välttämättä saaneet näkyvyyttä.

Global Terrorism Database